Pressemeddelelse
8. juli 2020

**Nyt kort viser vej til**

**frilufts-oplevelser**

*Put kortet over Skanderborg kommune i rygsækken, cykeltasken eller handskerummet*

De ligger derude i landskabet – alle de fine stier, ruter, madpakkehuse, broer og fortællinger. Og med et nyt friluftskort fra Skanderborg Kommune er det blevet lettere at få overblik over mulighederne. Kortet er netop udkommet og er en del af kommunens nye naturpolitik.

Når det gælder oplevelser på cykel, viser kortet eksempelvis både områdets nationale og regionale cykelruter, Kulturringen, placeringen af MTB-sporene og bike-parken. Og de vandrende kan se både den 50 km lange tur rundt om Himmelbjerg-søerne og de små hyggelige ”Spor i landskabet”.

Med udgivelsen vil Kommunen gerne inspirere til, at endnu flere kommer ud og får del i den friske luft og de gode naturoplevelser.

* Skanderborg kommune er kendt for de store skove, søerne, Gudenåen, det bakkede landskab og landets højeste naturlige punkt i Ejer Bjerge. Hele området byder på en lang stribe friluftsaktiviteter til lands og til vands, og dem vil vi gerne øge kendskabet til, så endnu flere får lyst til at tage del. De mange friluftstilbud er jo også en af grundene til, at det er blevet attraktivt at bosætte sig i kommunen, siger borgmester Frands Fischer, som på kortet opfordrer alle til at nyde naturen og passe godt på den og hinanden.

Kortet er gratis og fås på bibliotekerne og i Naturstation Himmelbjerget.

Denne udgave af Friluftskortet er den første nogensinde. Skanderborg Kommune håber, at brugerne vil være med til at udvikle kommende udgaver af kortet ved at sende deres kommentarer. Er der noget du savner, noget der kan/skal opdateres, nye aktiviteter/oplevelser, der er kommet til etc. På denne måde kan kommende udgaver blive endnu mere præcise og informative. Send gerne dine kommentarer info@greenways.dk som står for indsamlingen af evt. kommentarer.

For mere info ring gerne til afdelingsleder for Klima, Vand og Natur, Hans Brok-Brandi på tlf. 2961 9724.

Foto: Malthe Lau Klarskov Jensen